**Mark. 7:1-23**

**“Jy moet kies – God of gewoontes.”**

*Andries Burger, GK Pinetown, 24 November 2019*

*Sing: Lied 175:1; Lied 171:1, 2; Ps. 100:1,2,3,4; Lied 233:1; “In die Hemel is die Heer.”*

Ons is vinnig om die Fariseërs te veroordeel en dit is sekerlik nie verkeerd nie – dit is presies wat Jesus ook gedoen het. Matteus beskryf dat Jesus by hierdie selfde geleentheid hulle ŉ klomp blinde leiers genoem het wat ander blindes lei sodat albei in die sloot beland.

Die Fariseërs en die Skrifgeleerdes het die Ou Testament goed geken.

Hoe is dit dan dat hulle die vervulling van God se beloftes totaal gemis het?

Hierdie Jesus van Nasaret was God se vervulling van al sy beloftes van die Verlosser wat sou kom:

Dit is Hy wat die slang se kop sou vermorsel;

Hy is die saad van Abraham wat ŉ seën sou wees vir al die nasies,

die groot Profeet waarvan Moses getuig,

die Ewige Koning uit die geslag van Dawid,

die Seun van die Mens wat Daniël in ŉ nagvisioen gesien het,

die Wonderbare, die Raadsman, die Magtige God, die Ewige Vader, die Vredevors waarvan Jesaja geprofeteer het.

Onder hulle neuse het God sy belofte vervul en hulle het die heeltemal gemis, trouens hulle het Hom verwerp. Hoe was dit moontlik?

 Omdat hulle nie na God gesoek het nie, nie op Hom gefokus was nie.

Hulle was te besig om seker te maak dat Israel nie weer van God se pad sal afdwaal soos voor die ballingskap nie. Of dit is wat hulle gedink het hulle doen...

Die ballingskap was ŉ verskriklike ramp in Israel se geskiedenis, baie meer as bloot ŉ militêre neerlaag.

Dit was God se straf op hulle sonde. Deur Jesaja het God gesê dat hy siek en sat was van die volk wat die offers bring (wat Hy voorgeskryf het), maar dat dit vir hulle net ŉ blote ritueel geword het. Dat hulle harte vêr van Hom af was, terwyl hulle offer het hulle net aan hulleself gedink.

Hy het die volk verwerp en verlaat. Dit was die einde, dit was die volk se dood.

Maar in sy trou het God ŉ deel van die volk bewaar en teruggebring na die beloofde land. Daar was bekering en herlewing in die volk soos ons veral in die boek Esra lees.

Die godsdiensleiers wou sekerlik keer dat so iets nie weer gebeur nie. Dat die volk weer van God en sy voorskrifte sal vergeet en nie aan Hom gehoorsaam sal bly nie.

Gaandeweg het die rabbis, die Skrifgeleerdes en Fariseërs reëls voorgeskryf wat soos ŉ veilige net sou wees om te verseker dat die volk nou op die Here sal fokus, en nougeset sy wet sal nakom.

Byvoorbeeld: As die wet sê jy mag nie op die Sabbat werk nie, dan het hulle verder gegaan om die prakties te maak deur byvoorbeeld te leer dat jy op die Sabbat nie koringare mag afpluk nie, dat jy nie verder as sowat 1 km uit die stad mag reis nie.

 Vir elk aspek van die lewe – reëls sodat jy veilig gehoorsaam aan God sal lewe.

Die oogmerk was dalk goed in die begin, maar gaandeweg het dit skeefgeloop. Die reëls het al meer geword soos die een slimmer en meer getrou wou wees as die ander.

Later sommer heeltemal absurd, soos dat jy nie jou stoel mag skuif op die Sabbat nie; want dalk krap jy ŉ slootjie in die sand; en dit is amper soos ploeg; en ploeg is werk; maar jy mag nie werk op die Sabbat nie.

Soveel reëls, soveel energie en fokus om dit na te kom, en vir die leiers om seker te maak dat almal dit nakom.

En in die proses gaan die rede vir alles verlore – die fokus is nie meer op God wat rus gee nie; trouens van rus is daar geen sprake meer nie – net maar die reëls...

En toe kom Jesus, God se rus en verlossing van die juk van die wet.

Moenie ŉ fout maak nie, Jesus was vir die mense van sy tyd ŉ geweldige skok – veral vir hulle wat gehoorsaam wou wees aan God se gebooie.

Vir ons is dit maklik om te aanvaar dat alle kos goed is om te eet, maar vir eeue het Israel nie kos geëet wat God gesê het onrein is nie.

En dan kom hierdie man en keer alles om – “eet wat jy wil want dit is nie dit wat in jou ingaan wat jou onrein maak nie, maar wat uit jou hart uitkom...”

Hoe moes hulle dit beoordeel? Daar is net een manier om dit te kan verwerk – as jy besef en glo dat Jesus die vervulling is van al God se voorskrifte.

Hy het dit so duidelik getoon dat Hy nie maar net ŉ mens was nie – die genesings, die stormwind en see wat Hom gehoorsaam, Hy het selfs dooies opgewek...

Jesus is die vervulling is van al die voorskrifte wat God gegee het sodat elkeen wat in Hom glo kan rus van al hulle reëls.

 Die Messias, die Seun van Dawid, die Verlosser is sélf teenwoordig.

Maar die Fariseërs is so vasgevang in hulle godsdienstige “veiligheidsreëls” dat hulle die vervulling nie kan raaksien nie, en dat hulle Hom verwerp – en uiteindelik sou laat vermoor aan die kruis.

Die spesifieke reël waaroor hulle Jesus konfronteer is dat sy dissipels nie hulle hande was voor hulle eet nie. Dit gaan nie oor vuil hande nie maar oor die seremoniële reinigingswas van hulle hande – waarvan ek netnou die video gewys het.

God het dit nie voorgeskryf nie, dit was een van hulle “veiligheidsreëls” – en Jode doen dit vandag nog steeds. Hulle erken self dat dit ŉ “oorgelewerde gebruik van die voorgeslagte” is. Ons sou dit bloot ŉ tradisie noem.

Die doel van hulle vraag is nie om te probeer verstaan nie, dit is veroordelend, dit is ŉ oortreding van die godsdiens reëls.

Met Jesus moet jy nie skoor soek nie – Hy sien mos regdeur jou.

Met al hulle fokus op mensgemaakte “veiligheidsreëls” wat hulle as tradisie ontvang het, is hulle presies waar die volk was voor die ballingskap.

Jesus haal vir Jesaja aan wat God se oordeel voor die ballingskap so duidelik verkondig het,

Jes. 29:13 *13Die Here het gesê: Hierdie volk is naby My met die mond, hulle eer My met wat hulle sê, maar hulle hart is ver van My af, hulle dien My soos mense dit wil hê, nie soos Ek wil nie.*

Netsoos die weerbarstige volk van ouds sou die Fariseërs nie God se oordeel vryspring nie.

Hulle is soos plante wat sy hemelse Vader nie geplant het nie sê Jesus in Mat 15:13, hulle sal almal uitgetrek word.

Ons moet nie die fout moet maak dat alle tradisie, alle oorlewering verkeerd is nie.

Judas skryf byvoorbeeld in sy brief (v.3) dat ons moet stry vir die geloof wat oorgelewer is aan dié wat God vir Hom afgesonder het.

Paulus skryf in 1 Kor. 11:23 dat Hy dit wat Hy van Jesus ontvang het aan die gemeente in Korinte ‘oorgelewer’ het.

Netso sou ons kon sê dat die ware leerstellings van die Bybel wat vir ons herontdek is in die reformasie aan ons oorgelewer is. Die belydenisskrifte.

Ons moet ook weet dat dit nie net die Fariseërs is wat vasgeklou het aan wat deur tradisie aan hulle oorgelewer is nie. Dink maar aan ons erediens “oorleweringe”.

Vir baie was dit en vir baie is dit steeds ŉ geloofsworsteling wanneer mans nie staan met gebed nie.

Mense het al ons gemeente verlaat omdat ons nie meer elke Sondag die wet van God uit Exodus 20 of Deuteronomium 5 lees nie.

ŉ Vriend van my was jare gelede in die Wes-Transvaal onder tug omdat hy nie ŉ baadjie aangetrek het na die erediens toe nie. Moet nou nie beterweterig raak hieroor nie – jou beste klere is ŉ “veilige” manier om respek vir God en sy Woord te wys. En respek vir God is tog noodsaaklik...

Dit is definitief “veiliger” om liedere te sing wat deeglik ondersoek is dat dit nie ligsinnig is of die gevaar het van valse leerstellings nie.

Vir party is dit dalk nog onvanpas om ander begeleiding as ŉ orrel te gebruik. Want dit het ŉ tradisie geword en mense is gewoond daaraan...

Nie een van hierdie tradisies is verkeerd nie.

Maar die gevaar dat ons menslike gebruike voorskriftelik sal maak is so groot dat dit spesifiek in ons belydenisskrifte aangespreek word.

In Art 32 van die Nederlandse Geloofsbelydenis bely ons dat die Bybel ons leer om “noukeurig op te pas om nie af te wyk van wat Christus ingestel het nie.”

En dat ons “daarom alle menslike versinsels en alle wette wat mense sou invoer om God te dien, verwerp.”

Moet ook nie dink hierdie teks is net ŉ lat vir mense wat van bestaande gebruike hou.

Dit is nie net die vasklou aan ŉ bestaande gebruike of tradisie wat ons soos die Fariseërs kan laat optree nie,

verset en opstand daarteen kan ons ook soos die Fariseërs maak.

Of jy nou vir of teen ŉ bepaalde gebruik is, jou fokus kan so op die gebruik self wees (daarvoor of daarteen) dat jy die inhoud, Jesus Christus, heeltemal mis.

Of jy klou aan ou mensgemaakte gewoontes of baklei vir nuwe mensgemaakte gewoonte – jy kan eweveel jou fokus verloor.

Jou gedagtes en jou emosie kan so met die gebruike besig wees dat jou hart vêr weg is van die inhoud, vêr van God af.

 Dan sê jou woorde niks werd nie, dis net ŉ geraas in God se ore.

Dit pas dat ons onthou van Moses en Josua wat op ŉ keer in die veld gaan stap het.

Terwyl hulle so terugstap hoor hulle hoe die volk lawaai.

Josua sê toe vir Moses dat daar oorlog in die kamp is. Nee, reken Moses, dit klink nie na ŉ oorwinning of ŉ neerlaag nie, dit klink na ŉ feesviering.

Josua het nie geweet dat die volk besig is met ŉ erediens nie, en dit is mos wat ŉ erediens moet wees – ŉ feesviering vir God...

Wat Josua ook nie geweet het nie, is God se woorde aan Moses voordat hy by God weg is om Josua te ontmoet en terug te stap kamp toe – dat Hy die volk wou vernietig om dat hulle Hom nie dien soos Hy wil nie, maar soos hulle wil.

En met groot vreugde het hulle ŉ bulkalf van goud gemaak en dit met feesviering aanbid... (Ex. 32)

In alles moet ons eers vra na wat God wil, ... nie ons eie idees en slimmigheid daaroor nie – wat sê Hy in sy Woord?

Hoor Jesus se aanhaling uit Jesaja, “dit help niks dat hulle My probeer eer deur leerstellings van mense” nie.

Nie die leerstellings van mense uit die verlede wat aan ons oorgelewer is nie, maar ook nie die leerstellings wat ons nuut wil beredeneer nie.

By ŉ paar gesprekke hoor ek van frustrasie by party van julle oor dinge in die gemeente en in die eredienste wat verander, en netso ook oor dinge wat nog moet verander en sommer gou asseblief.

Êrens in die eerste kwartaal volgende jaar wil ek graag ŉ paar geleenthede reël waar ons saam kan gesels oor watter gebruike ons het en wat die doel daarvan is.

En dat ons dan saam kan besin oor watter ander gebruik dalk netso goed of selfs beter sal wees om dieselfde oogmerke te bereik.

In die proses is dit belangrik dat jy sal deelneem – elkeen in die gemeente as dit sou kon.

Dit sal ook nodig wees dat ons saam vra wat God se wil is, en hoe ons onself binne sy wil kan vind.

Ons moet saam uitkom by wat ons verder in Art 32 van die Nederlandse Geloofsbelydenis glo – “dat ons dit wat sal dien om eendrag en eenheid te bewaar en te bevorder in ons gehoorsaamheid aan God sal aanvaar.”

Nie sonder die Kerkraad nie – maar juis om die Kerkraad te ondersteun in die besluite wat hulle uiteindelik moet neem daaroor,

want dit is hulle wat deur God geroep is om leiding te neem in die gemeente,

en dit is hulle wat eendag aan God sal moet verduidelik wat ons as gemeente gedoen het en nie gedoen het nie.

Ek wil afsluit met die vraag waarom dit soms moeilik is om ou gebruike op te gee of te aanvaar, waarom dit soms moeilike is om nuwe gebruike te omhels.

Wanneer ons fokus op die gebruike self en hoe ons daaroor voel, gaan ons struikel net soos die Fariseër in die sloot geval het.

Die inhoud, die oogmerk, die fokus van elke gebruik moet die drie-enige God wees.

Christus het ons elkeen wat glo met sy bloedoffer vrygekoop en ons saam bymekaar gesit om hier sy liggaam, sy gemeente te wees.

Hy is die begin en die einde, Hy is die Koning, Hy is God wat onder ons kom woon het en met sy Gees steeds in ons is. Ons is hier om God te aanbid en op die manier waarvan Hy hou. Dit gaan nie in die eerste plek oor ons nie.

Alles wat ons doen, elke emosie, elke gedagte, elke gebruik moet op Hom fokus.

En as ons so uitsluitlik op Hom fokus dan is dit gebruike self net nie meer so belangrik nie – dan kan ons enige ou gebruik waardeer en enige nuwe gebruik geniet.

Dink aan ŉ bril wat vol stof is.

As jy die bril afhaal en na hom kyk kan jy nie glo dat jy nog iets daardeur kan sien nie. Maar as jy die bril opsit en daar vêr na iets kyk – dan sien jy heel goed, dis of die vuiligheid verdwyn omdat jy daarby verby fokus.

So moet ons nie op enige gebruike of gewoonte self fokus nie, maar daarby verby op God, veral soos Hy Homself in Jesus aan ons openbaar het.

En hoe stel jy jou fokus – nee, eerder wie stel jou fokus op Hom. Die Heilige Gees.

Amen.